
Kjære leser

Med vinduet åpent mot innsjøen Lillebjørken sitter jeg og skriver åpningslinjene til det som skal bli den andre boken om kvinnene på Svartå. Så langt er det en varm sommer, og hundene ligger ved føttene mine og peser, i det lille rommet som jeg tror en gang tilhørte kammerjomfruen.

En blankslitt steintrapp fører fra første etasje og hele veien opp hit. Det er lavt under taket fordi det er presset inn en ekstra avsats til lagring under disse små rommene. Hvis du stryker fingertuppene langs veggene i den smale passasjen som leder opp hit, kan du kjenne hulrom og sprekker. Jeg kan ikke la være å tenke på hvor sterke menneskene som bodde her, må ha vært for å kunne løpe opp og ned med favnen full av klesvask eller med matbrett til herskapet. Har jentene i herskapshuset noen gang lekt i disse trappene? Kanskje de snek seg inn uten lov? Det må ha vært både spennende og skremmende for dem å befinne seg i de trange og mørke rommene bortenfor de vakre salene med malerier og forgylt dekor.

Som forfatter er det en ubeskrivelig følelse å arbeide og bo i huset der kvinnene som har gitt inspirasjon til mine heltinner, bodde og arbeidet. Hver dag blir jeg påminnet om hvilket privilegium det er, og hvor heldig jeg er. Jeg kan ikke tenke meg et bedre sted i verden enn Svartå herregård å skrive om kjærlighet, spenning, maktkamp og tiden som har gått.

 

Christina Erikson


KAPITTEL 1

 

SVARTÅ HERREGÅRD, 1789

Christina vasket seg med en fuktig klut under armene, på halsen og brystet før hun tok på seg en ren nattkjole. Det var to dager siden forrige gang hun skiftet klær. Hun gikk bort til speilet, samlet det lange, bølgete håret i en tykk flette og stirret på det bleke og uttærede ansiktet sitt. De siste årene hadde vært tunge. Spesielt den siste tiden, med brorens sykdom. Hun var tynnere enn noen gang, og det en gang så nysgjerrige blikket hennes var fast og alvorlig, som om hun hadde sett for mye og sluttet å tro på en fremtid.

Maja hadde lagt frem den rosa morgenkåpen på sengen, og Christina knyttet i all hast båndene over brystet. Hvis jeg bare kunne få én times søvn, tenkte hun og gned hånden over øynene.

Et skrik høyt nok til å vekke de døde runget i steinveggene og fikk henne til å rykke til. Hun løp til døren og rev den opp og småløp til Marcus’ rom.

«Jeg er redd det er i Guds hender nå …»

En grusom jamring fikk den ulykkelige doktor Simonsen til å tie og stirre skrekkslagen på baronesse Sporre.

Til sin forskrekkelse så Christina moren gli ned fra dødsleiet til Marcus og lande på alle fire. Med lukkede øyne og vidåpen munn laget hun lyder som var så forferdelige at de knapt kunne komme fra et menneske. Hvis de hadde stått hverandre nær, kunne Christina ha tatt moren i armene sine og trøstet henne, men det fantes ingen slike følelser. Ikke hos noen av dem. Christina lukket øynene og lot tårene renne.

«Eleonore, elskede hustru …» Far knelte ved mors side. «Gjør noe», bønnfalt han Simonsen.

«Deres kone kan få noe beroligende», sa Simonsen og bøyde seg ned.

«Ikke rør meg!» ropte moren og slo rundt seg mens hun tørket spytt og snørr med håndbaken. «Det er din feil.» Hun slo ut med armen i rommet. «Min sønn, min eneste sønn. Herregud … Min eneste sønn.»

Lammelsen som hadde holdt Christina fast, slapp taket, og hun grep bryskt tak i Beatas arm. De tynne blondene på søsterens hode ble skjøvet til side av den voldsomme bevegelsen og blottla ansiktet hennes.

«Du er den eneste som kan roe henne», oppfordret Christina.

Beata trakk til seg armen og gned den omstendelig, men nærmet seg den ynkelige bylten på gulvet.

Christina snudde seg mot sengen. Brorens ansikt var gult, nesten voksaktig. Øynene lukket. En svak pusting fortalte henne at han fortsatt var i live. Hun lente seg frem og lot leppene berøre pannen hans.

«Elskede Marcus», hvisket hun.

«Han dør. Dør!» hylte mor da Beata tok henne med ut av rommet. «Og min vakre, lille Beata, se hva de har gjort med oss. Mine kjæreste barn blir vansiret eller dør foran øynene mine. Hvordan kunne jeg bli rammet av denne ulykken?»

Morens ord traff Christina som en ørefik, men de gjorde ikke like vondt som før.

«Hun mener det ikke», sa faren bak Christina. «Det er sorgen, det …»

«Ikke si det engang, far», avbrøt hun. «Ikke i dag. Marcus trenger oss.»

«Du har rett.» Han senket hodet.

«Sett deg her med oss», sa hun i en mykere tone og hentet en stol til faren. Hun så på ham mens han satte seg ned. Han hadde blitt mye eldre siden Marcus ble syk igjen. De siste ukenes uro hadde skåret dype furer i ansiktet hans, håret så ut til å ha grånet, og skuldrene hadde sunket sammen.

Etter at også doktor Simonsen hadde forlatt dem, ble det stille i rommet. Utenfor det høye vinduet falt februarsnøen og pakket herskapshuset inn i et hvitt teppe.

Marcus rykket til og skar en grimase. Christina grep etter den tynne hånden hans som var plassert oppå det tykke silketeppet. Han føltes som en fugl, så tynn og så lett. Han rakk ikke engang å fylle 21 år før livet hans skulle ta slutt. Mens han i den alderen ble ansett for å ha hele livet foran seg og fortsatt var for ung til å gifte seg, ble hun selv, i en alder av nesten 23 år, betraktet som en gammel jomfru. Familien hadde for flere år siden gitt opp håpet om å finne en passende ektemann til henne. Og likevel … Likevel hvilte Svartås fremtid mer enn noen gang på hennes skuldre. Etter hvert som livet rant ut av brorens kropp, sank denne erkjennelsen inn i hver eneste krik og krok av Christinas indre.

Marcus trakk et raspende åndedrag, og Christina visste, bare visste, at det var hans siste.

«Marcus», mumlet far og reiste seg fra stolen. Han strøk med den store hånden over sønnens ansikt og førte deretter den knyttede neven til leppene sine før han hastet ut av rommet.

Christina ble sittende igjen i stillheten. Alene med minnene om sin livlige bror. Det var urettferdig at han allerede nå måtte forlate det jordiske livet, han som hadde så mye han ville se og oppleve. Det hadde ikke blitt noe særlig av alle eventyrdrømmene han hadde hatt fra han var liten. Sykdommene hadde vært hans faste følgesvenner de siste årene, og til slutt orket ikke den svekkede kroppen hans mer. Mor hadde begynt å sørge over Marcus mens han fortsatt var i live, og far hadde arbeidet dobbelt så hardt som før. Kanskje for å døyve skuffelsen over ikke å få den arvingen til Svartå som han så inderlig ønsket seg.

Lette skritt bak Christinas rygg brakte henne ut av tankene. «Er det deg, Maja?» En fregnete hånd på skulderen hennes trøstet henne.

«Jeg er så lei meg på dine vegne», sa Maja.

Christina nikket. Hun klarte ikke si noe, men la hånden sin oppå Majas. Maja var hennes venn og fortrolige. Hun hadde vært Christinas tjenestepike siden Christina var fjorten, men de var mer som søstre. I hvert fall når ingen andre så og hørte det.

«Hvordan går det med deg?» spurte Maja.

«Jeg er sliten», sa Christina og husket at Maja var den første som hadde spurt henne hvordan hun hadde det. Hun hadde tatt seg av alle andre de siste ukene, men det var jo som det pleide å være. «Veldig sliten», sa hun igjen. Mest for sin egen skyld. «Du er kald», konstaterte hun.

«Det er bare hendene», sa Maja og stakk hendene i armhulene. «Doktor Simonsen vil gjerne komme inn og foreta den siste undersøkelsen av …» Maja bet seg i underleppen. «Kanskje du burde bli med meg? Jeg har sørget for å holde ovnen i værelset varm. Det vil gjøre deg godt å hvile en stund. Nå er det ikke noe mer du kan gjøre.»

Christina strakte på ryggen og la hendene på korsryggen før hun reiste seg fra stolen og stilte seg ved brorens hode. «Det ser ut som om han sover.»

«Han har ikke vondt lenger», sa Maja.

«God natt, Marcus», sa Christina og strøk broren over håret. Så tok hun armen til Maja og lot seg føre ut av rommet.

Så snart de kom inn i Christinas værelse, ble alle tilbakeholdte følelser sluppet løs, og den styrken hun hadde tvunget seg selv til å vise, var ikke lenger nødvendig. Hun la seg på sengen, hulket og gråt så sengetøyet ble fuktig av alle tårene. Maja strøk henne over hodet og nynnet som hun hadde gjort så mange ganger før. Nå og da avbrøt hun seg selv og sa: «Slipp det ut, bare slipp det ut.»


KAPITTEL 2

 

Maja lukket forsiktig døren til Christinas varme værelse bak seg og tasset bortover den mye kjøligere korridoren. Et lysglimt slapp ut fra rommet til Marcus da en liten og mager tjenestepike ved navn Astrid kom ut med favnen full av laken. Bak jenta hørtes stemmer.

«Astrid, har pastoren kommet?» spurte Maja.

Tjenestepiken nikket mens hun klemte enda hardere rundt bylten.

«Du kan si til Elsa at vi trenger forfriskninger til pastoren. Med mindre noen andre allerede har bestilt det», sa Maja. «Gløgg. Og så rådfører du deg med Elsa om noe å spise til. Men ikke for mye, ellers blir vi ikke kvitt ham før i morgen tidlig.» Hun fornemmet at tjenestefolkene som skulle ha vært ved pastorens side, var for opptatt med å støtte herskapet, så hun ville forsikre seg om at alt gikk riktig for seg. Christina ville spørre om det senere.

Astrid nikket og pilte i vei så fort de for store skoene hennes kunne bære henne. Maja smilte trist mens hun så etter henne. Jenta hadde vel blitt litt mindre redd etter at hun fikk tjeneste hos dem? Hun hadde vært i elendig form da hun banket på kjøkkendøren noen måneder tidligere. Elsa og Maja hadde nesten ikke trodd at Astrid skulle komme seg etter det forferdelige hun hadde opplevd.

Så trakk Maja pusten dypt, rettet på luen og forsikret seg om at hun så anstendig ut før hun dyttet opp døren og gikk inn. Og ganske riktig, den gamle pastoren sto ved sengen til Marcus. Nesen hans var rødere enn vanlig av både kulde og for mye nattverdsvin. Kanskje hun ikke skulle ha bedt om gløgg likevel? Pastoren vugget lett på hælene mens han leste for den unge mannen fra Den hellige skrift.

Maja kremtet da pastoren kom til det siste verset. «Jeg ville bare sørge for at pastoren får alt han trenger», sa hun. Hun var imidlertid ikke sikker på nøyaktig hva behovet kunne være. Døden så forskjellig ut for rike og fattige.

«Mitt barn», sa pastoren alvorlig. «For en trist dag det er som bringer oss til godset.» Han nikket langsomt til ordene sine. «Ikke mye til velkomst for vår nye prest.» Han sugde inn de innsunkne kinnene slik at han så like død ut som den han leste for.

Maja grøsset.

«Unnskyld at jeg forstyrrer», lød en myk stemme. «Jeg er den nye presten her.»

Hun vred på hodet og så en mann på sin egen alder ved skrivebordet som Marcus hadde brukt til å arbeide med sommerfugl- og insektsamlingene sine.

«Velkommen», sa Maja og neiet. Hun kunne ikke huske å ha hørt at det skulle komme en ny prest til Svartå, men kanskje det var på tide? Pastoren var gammel, og en dag ville han trenge noen som kunne erstatte ham. Prekenene om søndagene var allerede så som så. Det hadde hendt at han hadde sovnet midt i det hele eller i verste fall ikke klarte å utføre sine plikter etter å ha smakt for mye på nattverdsvinen. Kanskje en ny prest kunne livne opp søndagene, tenkte hun.

«Anders Nylander», sa den unge presten.

Maja så på ham. Hun hadde aldri tidligere tenkt at en ung mann kunne være prest. Hun innså at også pastoren måtte ha vært ung en gang, men hun kunne ikke forestille seg at han noen gang hadde sett ut som mannen som nå kikket nysgjerrig på henne.

«Maja», sa hun. «Tjenestepike for frøken Christina Sporre.»

Hun kunne ikke ta øynene fra ham. Presten Nylander, med sitt lyse, krøllete hår og klare, blå øyne, så ut slik som hun forestilte seg at en av Guds budbringere ville se ut hvis han kom ned til jorden. Og presten var jo faktisk Guds apostel. Kanskje det endelig kunne komme noe godt ut av all elendigheten som hadde rammet Svartå de siste årene?

Pastorens vei til flasken hadde begynt etter at stakkars mor Anna ga livet til bøddelen. Han hadde aldri helt kommet seg, og kanskje skyldtes det samvittighetskvalene, for det kunne gnage livslysten av et menneske. Smerten over ikke å ha stått opp for det som var rett og sant, men tillatt at Anna Andersson ble offentlig hånet og lynsjet, tæret sikkert på ham. Kanskje var det frelse i en ny prest? Et håp.

«Presten tenkte å synge en salme», skurret pastoren og fikk et stygt hosteanfall.

«Hvis det går bra?» sa Nylander og så spørrende på Maja.

«Marcus ville ha likt det», svarte hun med lav stemme.

Presten nikket og kremtet mens han reiste seg og stilte seg ved siden av Marcus. Han foldet hendene og løftet ansiktet mot korset på veggen over sengen.

I det øyeblikket de første tonene kom ut av prestens strupe, var det som å høre englesang. Det var det vakreste Maja noensinne hadde hørt, og hun visste at hun ikke ville glemme dette øyeblikket så lenge hun levde.


KAPITTEL 3

Karl Sporre lot blikket gli over et av de mange brevene han hadde fått tilsendt. Som en av kongens hoffmarskalker og nærmeste fortrolige var det forventet at han skulle løse tvister som oppsto, og de var det mange av. Kongens popularitet blant adelen sank i takt med at den steg blant folket. Problemet var at adelen var mektigere og mer høyrøstet, i hvert fall foreløpig. Situasjonen var ikke som i Frankrike, der folket var rasende, og hvor hatet mot adelen og kongefamilien vokste dag for dag. Nei, her hadde kongens reformer blitt ønsket velkommen av alle unntatt adelen, som følte at posisjonene deres var truet.

Karl støttet hodet tungt i hendene. På en eller annen måte hadde han havnet midt i stormens øye. Han hadde alltid vært lojal mot kongen og ønsket reformene velkommen, selv om han tilhørte adelen. Han syntes ikke en person var mer verdt bare fordi vedkommende hadde et bestemt navn eller var født inn i en bestemt familie. En mann burde bli bedømt etter sine handlinger og sin moral, ikke noe annet, det var Karl overbevist om. Hvis flere hadde fulgt den regelen, ville verden vært et bedre sted. I hvert fall i den delen der han selv befant seg. Karl hatet at tidligere venner vendte seg mot hverandre og mot kongen.

Ingenting ble bedre av den ulykksalige krigen som Russlands keiserinne Katarina hadde fremprovosert. Spionene hennes bestakk opposisjonen mot den svenske kongen og arbeidet for å avsette ham. Karl visste at kongen ikke hadde hatt noe annet valg enn å gå til krig, men han ble motarbeidet av ordrenekt og hardnakket misnøye i egne rekker.

Han skvatt til da det banket forsiktig på døren.

Christinas ansikt kom til syne i døråpningen. «Forstyrrer jeg, far?»

Han smilte. «Ikke i det hele tatt.» Det var sant. Datteren var et kjærkomment avbrekk fra de frustrerende tankene om hoffintriger.

Christina nærmest svevde inn i arbeidsrommet. Hun var så annerledes enn moren og søsteren. Hverdagsklærne, som lignet mer på klærne til en tjener enn noe som tilhørte en ung adelsdame, hang løst på henne. Han hadde sett hvor tynn hun hadde blitt. Sykdommen som hadde rammet Marcus, hadde påvirket dem alle, og eldstedatteren hadde tatt på seg altfor mye ansvar. Det skammet han seg over.

«Hvordan er det med deg, far?» spurte hun.

«Det burde være jeg som stilte det spørsmålet», sa han og så ned på hendene sine.

«Du har mistet en sønn.»

«Og du broren din.»

De utvekslet et trist blikk, og Christina sank ned i stolen på den andre siden av skrivebordet.

«Det smerter meg å ta opp Svartås fremtid akkurat nå, men hvordan blir det med …?» Stemmen hennes ble borte. «Jeg mener …»

Karl knep sammen leppene og foldet hendene på bordet. «Jeg antar at du lurer på hvem som blir den neste eieren av Svartå.»

Christina nikket.

«Hm. Det har opptatt mye av tankene mine i ukene etter at Marcus … Ja … Det smerter meg å si det, men jeg ser ingen annen utvei enn at en av de mannlige arvingene på din onkel Korpnäs’ side tar over når jeg er borte.»

«Korpnäs?» fikk Christina ut av seg. «Far kan ikke mene at dette er den eneste utveien. Onkel ville ikke gi Svartå den oppmerksomheten det fortjener.» Hun holdt seg for brystet og pustet tungt.

Hardere enn han hadde tenkt, utbrøt han: «Har jeg noe valg?»

Datteren rykket til som om hun hadde fått et slag i ansiktet.

«Beklager», sa Karl. «Jeg mente ikke …»

«Men om jeg gifter meg?» sa hun nølende.

Karl løftet blikket og møtte hennes. Han skjønte at hun mente alvor, selv om hun ikke sa ordene med glede eller forventning. Det så snarere ut som om hun var på vei mot undergangen.

«Ved et ekteskap går Svartå til ektemannen din, det er sant», sa han.

«Da gifter jeg meg», sa hun og løftet haken.

«Men Christina …»

Hun løftet hånden for å hindre ham i å fortsette. «Svartå kan ikke forlate familien.»

Karl kjente varmen fylle brystet. Hans lojale og trofaste Christina elsket Svartå like høyt som han selv.

«Elskede datter. Du har ikke … Hvordan kan jeg si …?»

«Far kan si det rett ut. Jeg har ikke vist interesse, og jeg har ikke de beste forutsetningene. Jeg blir sett på som en gammel jomfru og et mindre attraktivt parti. Jeg tror likevel ikke oppgaven er umulig, hvis far vil ha meg unnskyldt.»

«Jeg har aldri tvilt på din handlekraft og besluttsomhet», sa Karl.

«La meg i det minste prøve å skape en fremtid for Svartå som både far og jeg har tro på, før far føler seg tvunget til å snakke med onkel.»

«Selvsagt», sa Karl.

«Jeg skal gjøre mitt beste for ikke å skuffe far.»

«Du skuffer meg aldri, Christina.»

Hun så på ham et øyeblikk. Det virket som om de mørke øynene hennes så rett gjennom ham. Som om det var umulig for ham å skjule noe for henne.

«Var det noe mer?» spurte han.

«Den nye inspektøren kommer i dag», sa Christina. «Vil far at jeg skal ta meg av det?»

«For svarte!» utbrøt Karl. «Unnskyld meg, kjære, men det hadde jeg glemt. Det har vært for mye med …» Han pekte på papirene foran seg. «Og Marcus. Jeg vet ikke hva …» Stemmen døde ut.

«Du trenger ikke å be om unnskyldning, far», sa Christina rolig. «Jeg vet hva som skal gjøres. Far har forberedt meg godt. Vil far at jeg inviterer ham på middag?»

«Det synes jeg er på sin plass», sa Karl. «Han må føle seg velkommen.»

«Ta deg av det som trenger fars oppmerksomhet, så tar jeg meg av resten», sa Christina før hun snudde på hælen og forsvant ut døren.

Karl trakk pusten dypt og la hodet bakover. Han stirret opp mot det hvitpussede taket. Christina bar altfor mye på sine skuldre. Angsten vred seg plutselig som en slange i magen hans, og han skar en grimase. De velkjente smertene kom over ham. Han tok opp lommetørkleet med monogram og tørket svetten fra overleppen og pannen. Pokker … Han klemte rundt armlenene da en ny krampe satte inn. Pusten ble grunnere, og han nærmest peste før det ga seg. Han pustet tungt og lettet ut. Han hostet og kremtet. Da han tørket seg med lommetørkleet, så han de røde dråpene på det hvite stoffet. Han stakk det raskt ned i jakkelommen og kjempet seg opp fra stolen. Han var ustø på beina da han feide sammen brevene og la dem i kommoden bak skrivebordet. Jeg har hatt nok elendighet for i dag, tenkte han og gikk bort til sofaen ved peisen. Han skalv da han la seg ned, til tross for varmen fra kakkelovnen. Han trengte å hvile. Hvis jeg bare kan hvile litt, vil jeg snart føle meg bedre, tenkte han og lukket øynene.


KAPITTEL 4

«Svartå er i fare», sa Christina uten å ta blikket fra isen som dekket Lillebjørken.

Hun og Maja sto tett inntil hverandre ved bredden av innsjøen og så ut over vinterlandskapet. Solen sto lavt på himmelen og berørte nesten tretoppene.

«Hvordan da, mener du?» sa Maja.

Christina snudde på hodet og så på Maja. «Jeg hadde vent meg til tanken på å bo her med Marcus’ velsignelse den dagen far går bort. Som en gammel jomfru.» Hun så ut over den frosne innsjøen igjen. «Men nå som Marcus er borte, er vi uten beskyttelse. Far blir ikke yngre, og jeg har ikke noen mann …» Hun hadde ennå ikke helt bearbeidet samtalen med faren, men hun måtte redde Svartå for fremtiden, noe annet var utenkelig. Hun visste hvordan onkel Korpnäs var, og det gikk urovekkende rykter om forholdene på gårdene hans.

«Vurderer du å skaffe deg en?» sa Maja.

Christina svarte ikke. Hendelsene fra syv år tidligere var fortsatt som et åpent sår som ikke ville gro. Hennes forlovede, herr Söderman, hadde vist seg å være en ordentlig kjeltring som bare var ute etter formuen hennes. Og som om ikke det var ille nok, hadde han også affærer med andre kvinner. Ekteskapet deres ville endt med at hun ble dypt ulykkelig, så når alt kom til alt, var opphevingen av forlovelsen en velsignelse. Hun var ikke akkurat direkte lykkelig nå, men hun levde i det minste ikke på en løgn.

Etter hans mildt sagt skandaløse oppførsel i hennes kjære farmors bolig i Stockholm den kvelden for mange år siden, hadde Söderman søkt tilflukt i Italia, og Christina hadde reist hjem til Svartå, såret og ydmyket. Sladderen hadde gått i månedsvis, og mor hadde mildt sagt vært bitter over familiens eksil på landsbygda. Moren og faren hadde kommet med forslag om nye menn, men det førte ikke til noe. Christinas selvstendighet, sterke vilje og manglende tålmodighet for dumhet var vanskelig å håndtere selv for den mest desperate ungkar. Dessuten fantes det nok av frøkner som var mer positivt innstilt til ekteskapet. Christina hadde altså forblitt ugift.

Den eneste mannen hun noensinne hadde elsket, var for lengst borte. Gustaf Andersson, murersønnen som ble tvunget ut av landsbyen til spott og spe. Christinas tanker gikk til mannen hun hadde mistet både hjertet og jomfrudommen til, natten etter at bøddelen tok livet av moren hans. Stakkars Gustaf. Det gikk et gys gjennom henne. De hadde aldri fått vite hva som hadde skjedd med faren hans, Elis. Noen hevdet fortsatt at Elis hadde stukket av med lønningene fra byggingen av herskapshuset, men Christina var overbevist om at han var blitt drept. Hun var også sikker på at Svartås inspektør Röse hadde hatt noe med saken å gjøre, men hvordan hadde hun aldri funnet ut. Maja og Christina hadde lett gjennom hele kjelleren i herskapshuset. En av kvinnene som arbeidet på byggeplassen da Elis forsvant, sverget på at Röse hadde murt inn noe i kjelleren, men syv år senere hadde de fortsatt ikke funnet noe.

«Hva tror du skjedde med Gustaf?» sa Maja, som om hun hadde lest Christinas tanker. Pusten hennes laget en hvit sky foran de kalde kinnene hennes.

Christina klemte hendene sammen i pelsmuffen. «Jeg håper han har det bra et sted.» Det var det hun ønsket ham av hele sitt hjerte, et godt og lykkelig liv. Selv om hun ikke kunne få Gustaf, håpet hun at han hadde funnet en ny kjærlighet ute i verden.

«For hans skyld håper jeg virkelig at du har rett», sa Maja. «Nå tror jeg jammen vannet koker», sa hun. «Jeg må passe på at tjenestepikene i vaskehuset ikke ødelegger silken. Og frøken har andre ting å gjøre, tenker jeg. Kom, så går vi.» Maja surret ullsjalet tettere rundt seg og stampet i bakken.

«Jeg tar veien forbi stallen. Den nye inspektøren trenger en gjennomgang av hvor mange skjepper som er anbefalt», sa Christina og hutret. Maja hadde rett. De hadde vært her altfor lenge.

Christina gikk fort for å få varmen i seg. Det var hektisk aktivitet rundt stallbygningene. Etter hennes råd hadde de utvidet hestevirksomheten de siste årene, og avlen bidro med en betydelig sum penger til Svartå hvert år. Virksomheten var Christinas stolthet, selv om det utad var faren som hadde ansvaret. Hestene fikk henne til å glemme sorger og bekymringer og gjorde det mulig å takle alle kravene familien stilte.

En av stallguttene var på vei inn igjen med nysmurt seletøy, og åpnet døren for henne, og hun trampet av seg snøen før hun gikk inn på det halmstrødde mursteinsgulvet. Varmen fra dyrenes kropper skapte en behagelig temperatur, og Christina kjente hvordan ansiktet strammet seg og ørene ble varme etter turen utendørs. Moren ville sikkert være klar til å påpeke det uansvarlige i å utsette huden for den slags påkjenninger, når hun kom tilbake til herskapshuset.

Inspektør Claude Pousette fant hun i fôringsrommet som avtalt. Han sto vendt mot tavlen der de hadde skrevet hestenes navn og behov.

«Frøken Sporre», sa han og bukket. «Det er en ære å møte Dem ansikt til ansikt.»

Christina så på inspektøren. Etter Röse hadde de hatt to inspektører. Ingen av dem hadde vært gode. Den ene hadde nærmest vært lat, og etter å ha blitt tatt i å ta seg en lur når han skulle arbeide, måtte han forlate stillingen sin. Den forrige de hadde hatt, gjorde tilnærmelser til kvinnene på gården og i husholdningen. Da Christina fikk vite dette, hadde hun ikke nølt, og han hadde fått sparken på dagen. Hun fortsatte å granske Pousette. Virkelig erfarne og dyktige inspektører holdt seg borte fra Svartå etter drapet på Röse, kanskje på grunn av frykt, men også på grunn av usikkerhet rundt hva det ville innebære for fremtidige arbeidsmuligheter. Svartå var ikke lenger høyt ansett blant adelsfamiliene.

Claude Pousette så imidlertid ikke ut til å være den lettskremte typen, måtte hun innrømme. Holdningen hans var nesten militær, samtidig som han hadde et vennlig og humoristisk uttrykk i ansiktet. Christina likte instinktivt mannen, som så ut til å nærme seg trettifem.

«Gleden er på min side», sa hun til slutt og smilte. «Vi har hørt mye bra om arbeidet Deres, herr Pousette.»

Han humret og nikket kort som svar. «Jeg ser at du har god orden på stellet av hestene», sa han og pekte på tavlen.

«Vi er stolte av å avle frem lovende unghester og holde flokken vår ved god helse. Du kommer til å se at vi holder regnskapet vårt på godset i samme orden.»

«Det er jeg glad for å høre, frøken Sporre. Et gods er ikke bedre enn sitt siste regnskapsår», sa han.

«Vi kommer til å komme godt overens, De og jeg», sa Christina.

Så langt hadde han vist egenskaper som hun satte pris på, men hun hadde lært at det var først når en person ble satt på prøve at vedkommendes sanne ansikt kom til syne.

«Har De rukket å finne Dem til rette i inspektørboligen?»

«Ikke ennå. Eiendelene mine kommer først i morgen», svarte han nøytralt.

«Jeg skal sørge for at De får alt De trenger.»

«Takk skal De ha. Jeg er ikke en mann med mange behov, men jeg setter pris på omtanken.»

«Vi kan jo se på hestene i tur og orden, så kan jeg gå gjennom systemet for Dem», foreslo Christina og slo ut med hånden.

«Etter Dem», sa Pousette.

Christina førte ham gjennom radene med avlshopper og fortalte om planene for den kommende bedekningen. Hvilken av hingstene som var utvalgt og hva som ble forventet av avkommet. Pousette nikket interessert og stilte spørsmål innimellom.

«Hvor involvert er resten av frøkens familie i avlsvirksomheten?» spurte han mot slutten av gjennomgangen. «Jeg tenker spesielt på broren Deres.»

Det hadde gått noen uker siden Marcus gikk bort. Pousettes ord sendte en dyp smerte gjennom henne, og hun førte hånden mot brystet og pustet dypt.

«Broren min gikk bort i midten av februar.»

«Jeg … Så ufølsomt av meg.» Pousette senket blikket. «Mine dypeste kondolanser, frøken Sporre. Det var absolutt ikke meningen å gjøre Dem opprørt.»

«De kunne selvfølgelig ikke vite om det. Broren min døde etter en periode med sykdom.» Det var alt hun ville si. Historien var for lang og vond å fortelle til en fremmed, og ikke noe hun ønsket å bli minnet om. «Det er jeg og min far som har ansvaret for avlen på Svartå», la hun til før Pousette rakk å tenke at brorens død svekket godset. Svartås fremtid hviler på mine skuldre, tenkte hun og tvang seg selv til å stå rak og sterk.

«Nok en gang vil jeg uttrykke min medfølelse», sa han.

«Når De til slutt støter på baronessen, kan det være verdt å merke seg at hun gjerne tar imot Deres kondolanser.»

«Jeg forstår», sa han kort. «Takk for ærligheten.»

«Det er slik De kommer til å bli kjent med meg når vi arbeider sammen, herr Pousette. Jeg er veldig involvert i alt som har med Svartås avl å gjøre, mens faren min kommer til å vise Dem rundt på bruket. Jeg forstår at De har god og grundig kunnskap om alle prosessene knyttet til jernmalm.»

«De er godt informert, frøken Sporre. Man kan vel si at jeg har malmen i blodet», smilte Pousette, «men jeg gleder meg til å sette meg inn i driften av hele godset.»

Etter en grundig inspeksjon av stallen og hestene og flere interessante diskusjoner med den nye inspektøren skyndte Christina seg mot herregården. Det begynte å skumre, og himmelen var blålilla i horisonten. Hun lengtet etter å varme seg med en kopp kaffe ved en av kakkelovnene, men det måtte vente.

Samtalen med faren om Svartås fremtid plaget henne: Hun måtte gifte seg. Bare tanken var ubehagelig. Mannen hadde alle rettighetene og hustruen ingen. Men hun så ingen annen mulighet for å redde det hun hadde arbeidet så hardt for å skape på Svartå. Hun stoppet opp et øyeblikk og så seg rundt. På høyden der hun sto med ryggen mot stallen og skogen, hadde hun god oversikt over hva hjertet hennes brant for. Rett foran henne lå herskapshuset med sine symmetriske fløyer. Det hadde tatt seks år å bygge den nye hovedbygningen, som sto ferdig syv år tidligere, da hun så vidt hadde fylt seksten år. Bak herskapshuset, mot nord, strakte innsjøen Lillebjørken seg ut med øyer og godt fiskevann. Hvis man tok veien vest for herregården, kom man til landsbyen og møllen, og i øst lå strykene og den nylig anlagte eplehagen. Hvis hun måtte legge alt dette bak seg, kunne hun like gjerne dø. Christina peste nesten av opprørthet, og pusten hennes kom ut som hvit røyk.

Så ristet hun bestemt på kroppen. Hun ville ikke være i stand til å ordne et passende ekteskap på egen hånd. Hvem kunne hjelpe henne? Med tanke på hvordan vi har det i familien, er det lite sannsynlig at jeg får hjelp hjemmefra, tenkte hun krast. Siden hun aldri hadde vært flink til å pleie forholdet til de unge kvinnene i familien eller de hun hadde møtt ved hoffet, hadde hun ingen venninner med adelige forbindelser å spørre til råds. Selv om hun hadde beholdt bekjentskapene sine, var de nå gift og opptatt med barna sine og ville neppe ha tid til henne. Og hennes kjære farmor var for gammel nå og ville ikke orke å bli dratt inn i Christinas planer.

Så slo det henne. Det var én kvinne hun hadde stolt på gjennom årene. Begeistret over ideen sin, løftet hun opp skjørtet og gikk raskere langs den brøytede veien. Hun kastet av seg pelskåpen og muffen så snart hun kom inn dørene, og gikk over steingulvet i hallen til det grønne rommet og skrivepulten hun pleide å bruke. Der fant hun frem penn og blekk og satte i gang.

Deres Høyhet, min kjære venn og prinsesse, Sophia Albertina,

Jeg ber nådigst om at alt er bra med Dem og at De er ved god helse, til tross for den bitende vinteren vi må tåle i år.

Min kjære bror Marcus har nå gått til sitt siste hvilested. Det var, som De vet, forventet, men det etterlater likevel et dypt savn i hjertet mitt.

Som prinsessen også vet, er jeg praktisk anlagt av natur og forstår at det er min oppgave å påta meg rollen som Svartås fremtidige forvalter. Jeg har imidlertid forblitt ugift, noe som nå blir et problem. Finnes det noen ærlig, men ikke altfor høytstående mann som kunne tenke seg å gifte seg med en gammel jomfru?

Mine varmeste hilsener,

Christina på Svartå

 

Christina så på brevet. Det var ikke særlig følelsesladet, men prinsessen ville forstå. Hun hadde tross alt vært igjennom en god del, hun også.

